三茅觀李仁父劉文潜員顯道趙溫叔崔子淵置酒分韻得高字
作者：張栻
朝代：宋

paragraphs: 節物歲云暮，九衢塵滿袍。
起我二三友，招要步林皋。
仰看冥飛鴻，俯覽千丈濤。
石徑上深窈，竹風更蕭騷。
杯槃自真率，更起瀉濁醪。
歎我會合難，慰我涉歷勞。
薰然鄉社遊，飲少意已陶。
我亦壽長者，萬里欣所遭。
嗟哉士業艱，逝矣日月滔。
古義重金石，外物真秋毫。
願言共勉厲，勿負岷山高。